Et bestyrelsesmedlem i Enhedslisten København er involveret i en voldtægtssag og er derfor fratrådt sine poster i partiet.

Det oplyser bestyrelsen i Enhedslisten København.

Vedkommende har meldt sig selv til politiet.

»Det er forfærdeligt for offeret, og vi er dybt berørte af det. Vi vil gøre alt, hvad vi kan for at støtte offeret og hjælpe politiet i deres efterforskning.«

»Der er nedlagt navneforbud i sagen, og efter ønske fra og af hensyn til offeret og den videre efterforskning, udtaler vi os af samme grund ikke yderligere,« skriver bestyrelsen i en pressemeddelelse.

Den er sendt af bestyrelsesmedlem Maria José Nielsen på vegne af bestyrelsen.

Ritzau har været i kontakt med hende. Hun understreger, at bestyrelsen ikke udtaler sig yderligere i sagen.

Enhedslistens politiske ordfører, Pernille Skipper, kommenterer sagen på Facebook. Her skriver hun:

»Jeg blev i går orienteret om, at et medlem af vores lokalafdelingsbestyrelse i København har meldt sig selv i en voldtægtssag og har fratrådt alle sine poster i partiet af den grund.«

»Af hensyn til offeret og hele efterforskningen vil jeg selvfølgelig ikke udtale mig mere, men jeg vil dog sige, at det gør mig rigtig ked af det, og jeg er faktisk temmelig rystet.«

»Voldtægter har store konsekvenser for dem, der bliver ramt, og er en forfærdelig og krænkende forbrydelse. Jeg tænker rigtig meget på, hvordan offeret har det nu,« skriver hun på Facebook.

Enhedslisten Københavns bestyrelse består af ét medlem fra hver af de 15 københavnske lokalafdelinger. Desuden er der fem bestyrelsesmedlemmer og en kasserer, der vælges på den årlige generalforsamling.

/ritzau/